Atturi Ewlenin: Reece Ritchie, Freida Pinto, Tom Cullen, Nazanin Boniadi, Marama Corlett Direttur: Richard Raymond Ħin: 104 min. Distributur: Metrodome Films Maħruġ minn Side Street Films Eden Cinemas Ċert. 12 Iż-żfin fl-Iran hu pprojbit minkejja li fil-bidu tal-film Desert Dancer insiru nafu li dan il-pajjiż hu l-post fejn inkitbet poeżija mill-aqwa u fejn anke daħal l-ewwel kapitlu tad-drittijiet umani. Desert Dancer hu xogħol bijografiku, drammatiku u b'xi sekwenzi elaborati dwar l-ambizzjoni ħerqana ta' żeffien li waħdu tgħallem din l-arti, fl-Iran. Afshin Ghaffarian (Ritchie), affaxxinat bl-istil taż-żfin tal-Punent, speċjalment mill-film Dirty Dancing (1987), jibda jattendi ċentru tal-arti. Xi għaxar snin wara, fl-università ta' Teheran, ħajjar grupp ta' ħbieb biex jibdew lezzjonijiet ta' żfin modern bil-moħbi f'post battal li kien iservi ta' fabbrika. Meta tingħaqad magħhom Elaheh (Pinto), it-tifla ta' ballerina ta' żmien il-ħakma tax-Shah, dawn isiru aktar akkaniti u kompettitivi Il-ħbiberija bejn dawn it-tnejn tikber, kif ukoll Ashfin jirnexxilu jaqtgħalha l-vizzju tad-droga. It-tim kollu jorganizza bħal festival ta' żfin fid-deżert, 'il bogħod mill-għajnejn tal-awtoritajiet, b'udjenza mdaqqsa, għalkemm il-pulizija qed ifittxuhom. Wara li jkun imsawwat u ttorturat, kif ukoll jirnexxilu jaħrab minn mewt ċerta, waqt żjara f'Pariġi Ashfin jesibixxi żifna tassew innovattiva u movimentata fuq palk li turi l-istat ikrah li artisti bħalu jinsabu f'pajjiżu, u meritatament jaqla' ħafna ċapċip. Imbeżża' bil-kbir jerġa' lura u jitlob kenn ta' refuġjat. Desert Dancer fih diversi mumenti ta' eċitament qawwi, żfin attraenti u liberu, b'xi mossi u movimenti użati minn Isadora Duncan madwar tmenin sena ilu u oħrajn drammatiċi ta' tensjoni palpabbli.